Na mañá deste luns, cidadanía de Verín e persoal do Hospital Comarcal iniciaron un peche nas instalacións do centro en protesta polo peche definitivo do paridoiro e do servizo de urxencias pediátricas. Ducias de persoas continuaron así coa denuncia que rebordou as rúas da localidade nunha manifestación histórica que implicou toda a comarca.

Desde este mes de decembro, as mulleres de calquera localidade da comarca de Monterrei terán que ir parir ao Complexo Hospitalario de Ourense (CHOU) nunha viaxe de arredor dunha hora de duración por estrada no mellor dos casos. O Sergas xustifica a decisión en “criterios técnicos” polo descenso no número de partos e a consecuente falta de “pericia” dos profesionais, indignados ante unhas acusacións que non só desmenten senón que aseguran que só son utilizadas para agochar a “verdadeira” razón do peche: “a falta de pediatras pola mala xestión de Sanidade e os recortes”.

Persoal e cidadanía pecháronse para esixir unha reunión co conselleiro Almuiña, que cedeu e accedeu a unha xuntanza a última hora deste luns

As máis dun cento de persoas pechadas advertiron de que manterían a protesta mentres non acudise ao centro a dar explicacións o conselleiro de Sanidade, Jesús Vázquez Almuiña. Tan só o xerente do hospital, Miguel Abad, apareceu nunha protesta na que se corearon consignas semellantes ás do pasado sábado na masiva mobilización: "Feijóo escoita, Verín está en loita" ou "as nais de Verín, que pairan aquí".

Desde a xerencia, animouse as persoas mobilizadas a que non interrompesen "o normal funcionamento do centro", mentres que axentes da Garda Civil foron despregados no exterior do hospital, onde os concentrados prevén pasar tamén a noite de non lograr reunirse co conselleiro.

Xa pola tarde, o conselleiro de Sanidade cedía ás protestas e accedía a reunirse con membros da xunta de persoal do hospital comarcal e da Plataforma para a Sanidade Púbica na delegación da Xunta en Ourense ás 20 horas. Xa o martes, os representantes dos profesionais e da veciñanza mobilizada darán conta do resultado da xuntanza nunha asemblea na que decidirán que seguintes pasos dar, pero mentres acordaron seguir co peche.